Ma tean, et PokerStars'i ülemaailmne turundusskeem on lihtne - esitleda ennast läbi tuntud inimeste, kes viimasel ajal on hakanud varjutama isegi kuulsaid mängijaid (viimased kipuvad pigem Full Tilti esindama). See on osutunud teatud lainel kindlasti väga edukaks ning toonud ka Eestis massidesse sõnumi - pokkerit ei mängi ainuüksi asotsiaalsed prillidega nohikud vanaema pööningul või elupõletajatest adrenaliini- ja hasartmängusõltlased, vaid ka igati lugupeetud sportlased, muusikud ja ärimehed. "Inimesele tänavalt" ütleb ju nimi Janar Kiivramees oluliselt vähem kui Martin Müürsepp. Kõik on õige, ma ei mõista seda absoluutselt hukka. Kuid kas peaks pokkeri populariseerimisel ühes riigis orienteeruma vaid üldrahvalikule, valdavalt kollasele meediale ning esitlema pokkerimängijatena VAID kinnimakstud seltskonnategelasi, kes üsna tõenäoliselt ei suuda turniiridel esimesi viiuleid mängida?